七言再詠
作者：張繼先
朝代：宋

paragraphs: 醉倒尚誇雲液美，吟看尤覺羽毛輕。
松軒悵望情何限，竹檻留連興愈清。
水草遠含青翠色，野花仍吐細微英。
風來晝榻消殘暑，雨過秋蟬送晚聲。
仙境每看天路近，風騷不許世紛縈。
饒君先駕雲間鶴，顧我還騎海上鯨。
白帝氣剛群動肅，道人心正百魔驚。
共欣淡泊居林石，翻笑驅馳到市城。
溪上且同三笑樂，飲中要與八仙爭。
莫言酒量全輸我，會是詩名數石卿。